Bosasa-base in hof oor R1,8 miljard se bedrogAngelo Agrizzi, voormalige bedryfshoof van Bosasa (Foto: Dimpho Maja/ANA) Linda Mti, die voormalige kommissaris van korrektiewe dienste, en vier ander persone het in die Pretoriase gespesialiseerde handelsmisdaadhof verskyn oor aanklagte wat verband hou met tenders ter waarde van meer as R1,8 miljard. Mti het in die hof verskyn saam met die voormalige finansiële beampte van korrektiewe dienste Patrick Gillingham, die voormalige Bosasa-bedryfshoof Angelo Agrizzi, en die maatskappy se voormalige finansiële hoof Andries van Tonder, op aanklag van bedrog, sameswering om bedrog te pleeg, korrupsie en geldwassery. Die saak is tot 16 Oktober 2020 uitgestel om ŉ hofdatum te bepaal, het Sindisiwe Twala, woordvoerder van die Nasionale Vervolgingsgesag (NVG), gesê. Die regspan van die beskuldigdes en die span staatsaanklaers het ooreengekom om voor die datum bymekaar te kom om tussentydse kwessies aan te roer. Die saak hou verband met vier tenders van R1,8 miljard wat tussen 2004 en 2007 aan Bosasa Operations en sy filiale toegeken is. Die kontrakte was vir die lewering van spyseniers- en opleidingsdienste, installasie van kringtelevisiekameras, installering van grensdrade, en die verskaffing van televisiestelsels en moniteringstelsels. Twala het gesê die beskuldigdes is vroeër vrygelaat op borgtog van R20 000 en hulle moes ook hul paspoorte indien. Die borgtog is verleng. “Die saak spruit uit die vroeë tydperk van korrupsie by Bosasa. Die maatskappy en sy filiale het uiteindelik meer as R34 miljard ontvang uit regeringskontrakte van ŉ rits staatsdepartemente op alle vlakke van die regering selfs ná korrupsie in die vier aanvanklike tenders in 2010 onthul is.” Adv. Hermione Cronje, vir die NVG, het gesê die direktoraat se ondersoek om te bepaal wie verantwoordelik is daarvoor dat korrupsie voortgeduur het ná die Spesiale Ondersoekeenheid (SOE) se aanvanklike verslag, duur voort. Nog inhegtenisnemings kan moontlik volg.